Ferie-glæden blev afløst af en slem overraskelse for en familie i Karby på Nykøbing Mors tidlig søndag aften. Familien var kørt afsted mod påske- og campingferie, men de nåede aldrig så langt. Der var opstået en brand i huset, og det var naboerne, der slog alarm. Derfor måtte de vende bilen og køre hjem. - Da vi kommer ud, er der en kraftig røgudvikling fra første sal. Røgen kommer ud under tagryggen og ventilationshætterne i tagfladen. - Vi indsætter et hold for at lokalisere branden, og det er så røgfyldt og med sort røg, så vi indsætter et røgdykkerhold mere, siger Henrik Gade Jespersen, der er indsatsleder hos Nordjyllands Beredskab. Elskabet er formentlig årsagen Ifølge indsatslederen er det med al sandsynlighed en fejl i elskabet, der er skyld i branden. - Vi får styr på branden og kølet røggasserne ned og luftet ud. Hele første sal er skadet af røg, og i stuen ligger der noget brandslukningsvand, siger Henrik Gade Jespersen. Midt- og Vestjyllands Politi bekræfter, at det er el-skabet, som ligger til grund, og det skal nu undersøges nærmere. - Generelt er det vigtigt at slukke alle unødvendige forbrugere. Det er ikke direkte årsagen her, men sluk det for at minimere risikoen, afslutter indsatslederen.

Opsummering:
Det var naboerne, der slog alarm.